Möðruvallabók

Möðruvallabók (suom. ”Möðruvellirin kirja”) on keskiaikainen islantilainen kokoelmakäsikirjoitus, joka sisältää islantilaissaagoja. Käsikirjoitus on saanut nimensä siihen vuonna 1628 nimensä merkinneen omistajan, Magnús Björnssonin, asuinpaikan eli Eyjafjörður-vuonon alueella sijaitsevan Möðruvellir-nimisen tilan mukaan. Möðruvallabók on laadittu 1300-luvulla, mahdollisesti vuosisadan puolivälissä tai vuosien 1330–1370 välisenä aikana. Samalla vuosisadalla valmistui myös muita vastaavia saagojen kokoelmakäsikirjoituksia, kuten Vatnshyrna ja Flateyjarbók. Möðruvallabók on yksi merkittävimmistä islantilaissaagojen käsikirjoituksista. Osa käsikirjoituksessa olevista saagoista on säilynyt vain Möðruvallabókissa tai sen pohjalta tehdyissä kopioissa. Stefán Karlsson 1993, 426; Simek & Hermann Pálsson 2007, 270–271; Clunies Ross 2010, 144. ==Käsikirjoituksen alkuperä ja vaiheet== Möðruvallabókin on pääosin kirjoittanut yksi kirjuri, jota ei tunneta nimeltä. Saman kirjurin käsiala esiintyy kuitenkin myös useissa muissa saman aikakauden käsikirjoituksissa. Lisäksi käsikirjoituksessa on muutamia toisen kirjurin kirjoittamia lisäyksiä. Myös tämän kirjurin käsiala tunnetaan muista aikalaiskäsikirjoituksista. Tutkijoiden mukaan Möðruvallabók on todennäköisesti kirjoitettu Pohjois-Islannissa. Työn on mahdollisesti alkujaan tilannut Möðruvellirin tilan silloinen omistaja. Stefán Karlsson 1993, 426; Clunies Ross 2010, 144. Käsikirjoitus säilyi Möðruvellirin tilalla, kunnes islantilainen käsikirjoituskeräilijä, Kööpenhaminan yliopiston professorina toiminut Árni Magnússon (1663–1730) sai Möðruvállabókin omistukseensa 1600-luvun lopulla. Möðruvallabók sijaitsi Kööpenhaminassa vuoteen 1974 saakka, jolloin se palautettiin takaisin Islantiin osana silloista suurempaa käsikirjoitusten palautusprosessia. Simek & Hermann Pálsson 2007, 20–21; Clunies Ross 2010, 144. ==Käsikirjoituksen sisältämät tekstit== Möðruvallabók sisältää seuraavat yksitoista islantilaissaagaa ja -tarinaa, joista osa on säilynyt vain osittain: Stefán Karlsson 1993, 426; Simek & Hermann Pálsson 2007, 271. * Brennu-Njáls saga (Poltetun Njállin saaga) * Egils saga Skallagrímssonar (Egillin, Kalju-Grimrinpojan saaga) * Finnboga saga ramma (Finnbogi Vahvan saaga) * Bandamanna saga * Kormáks saga * Viga-Glúms saga (Tappaja-Glúmrin saaga) * Droplaugarsonar saga * Ölkofra saga (tai: Ölkofra þáttr) * Hallfreðar saga * Laxdæla saga (Lohilaaksolaisten saaga) * Fóstbræðra saga (Veriveljien saaga) ==Katso myös== *Saaga *Islantilaissaagat *Vatnshyrna *Flateyjarbók *Þáttr-tarinat ja lyhytsaagat ==Lähteet== * Clunies Ross, Margaret. 2010. The Cambridge Introduction to the Old Norse-Icelandic Saga. Cambridge Introductions to Literature. Cambridge: Cambridge University Press. * Simek, Rudolf & Hermann Pálsson. 2007. Lexikon der altnordischen Literatur . Kröners Taschenausgabe 490. Stuttgart: Kröner. *Stefán Karlsson. 1993. Möðruvallabók. Teoksessa Medieval Scandinavia: An Encyclopedia, toim. Phillip Pulsiano. New York: Garland, 426–427. ===Viitteet=== ==Käännökset ja editiot== * Einar Ólafur Sveinsson (toim.). 1933. Möðruvallabók. (Codex Mödruvallensis): MS No 132 fol. in the Arnamagnaean Collection in the University Library of Copenhagen. Corpus codicum Islandicorum Medii Aevi, 5. Køpenhavn: [s. n]. ==Aiheesta muualla== * Lisätietoja Möðruvallabók-käsikirjoituksesta (AM 132 fol) Handrit.is -sivustolla * Möðruvállabók-käsikirjoitus kuvattuna Handrit.is -sivustolla Luokka: SaagatLuokka:Muinaispohjoismainen kirjallisuusLuokka: Keskiajan kirjallisuusLuokka:Käsikirjoitukset